
JOSS WOOD

Dobbel hemmelighet

Oversatt av Siv Rekve

Miniserie: Le Roux-skandalen


Et bryllup, tre søsken og en skandale utover det vanlige. Ingen er trygge når søsknene Le Roux begir seg ut på kjærlighetsjakt! Dette er del tre i miniserien Le Roux-skandalen.

Joss Wood elsker bøker, kaffe og reiser, spesielt til ville steder i Sør-Afrika og … alle steder. Hun er gift og mor til to ungdommer. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss nå på fulltid fra hjemmet sitt i KwaZulu-Natal i Sør-Afrika.

Nå skjedde det. Om en time ville hun være gift.

Thadie Le Roux kikket på brudekjolen på dobbeltsengen og strøk fingrene over de platinablonde mikroflettene som var satt opp i en elegant knute i nakken.

Etter utallige tilbakeslag, ellevill mediedekning og to brødre som forelsket seg i løpet av prosessen, var de nå nesten i mål. Om få timer ville hun være Mrs. Clyde Strathern.

Var Clyde spent?

Hun var ikke så spent. Men den siste gangen hun hadde sommerfugler i magen og var ør, var den natten i London for fire år siden, da hun, utypisk for henne, lot en kjekk fremmed ta henne til sengs.

Deres møte ga henne livets beste gave, tvillingsønnene Gus og Finn. Du kan ikke tenke på Angus, Thadie, ikke på bryllupsdagen din.

Hun strammet beltet på morgenkåpen, satte seg på sengekanten og stirret på den latterlig dyre brudekjolen. Tvilen hun hadde følt de siste tre månedene, strømmet gjennom henne. Hva gjorde hun? Clyde elsket ikke henne, hun elsket ikke ham …

Thadie tvang seg til å skyve bort tvilen. Du vet hvorfor du gifter deg, det var en nøye gjennomtenkt avgjørelse.

Clyde hadde gått med på å hjelpe henne med guttene, noe som betydde mer «alenetid» for henne. I mange år hadde hun vært som klistret til guttene, og hun ville begynne å jobbe igjen, designe igjen. På deltid, selvfølgelig.

Og ja, å gi guttene en far fikk henne til å føle seg litt mindre skyldig når hun ønsket å gjøre noe for seg selv. De trengte en far, og rugbystjernen og nasjonalhelten Clyde var et godt valg.

I motsetning til hennes temperamentsfulle, ustadige foreldre, var Clyde avslappet, ingenting fikk ham ut av fatning. Å være sammen med ham var som å seile på rolig sjø.

Det var en enkel transaksjon: Clyde likte å være en del av den berømte Le Roux-familien. Hun ønsket en far til sønnene og en å dele ansvaret med. Hun visste at hun aldri ville ønske hans kjærlighet, og så lenge han holdt sitt løfte om å hjelpe henne å oppdra Gus og Finn, ville han aldri skuffe henne.

Kunne hun klandres for å ønske at sønnene skulle ha en gammeldags, stabil oppvekst med to involverte foreldre? Clyde hadde gått med på den utfordringen.

Hun krympet seg da hun husket at Clyde ikke hadde vært så mye sammen med tvillingene i det siste, og hun lurte på om han fremdeles ønsket å hjelpe henne å oppdra dem. Nei, hun overreagerte. Clyde ville ha sagt noe hvis han hadde tvil om ekteskapet.

De siste månedene hadde riktignok vært forferdelige. Først hadde det første bryllupslokalet blitt avbestilt av en ukjent person, og en stund hadde de ikke hatt et sted å holde det som ble kalt Årets bryllup i Sør-Afrika. Media hadde stilt spørsmål ved forholdet deres, folk trollet henne i sosiale medier, og hun hadde måttet be Clydes stesøster Alta om å trekke seg som brudepike fordi hun var så negativ. Til tross for et par krangler og mange tårer forårsaket av stress og frustrasjon – hennes, ikke Clydes, han hadde vært uberørt av dramaet – hadde de kommet seg til bryllupsdagen.

Thadie løftet hodet da bestevenninnen Dodi kom inn i rommet. Som eier av en brudesalong hadde Dodi hjulpet henne å velge brudekjolen. Thadie var litt misunnelig på Dodi som jobbet i moteindustrien, siden hun selv hadde studert motedesign og en gang hadde hatt planer om å bli den neste Stella McCartney eller Vera Wang.

Istedenfor å lage antrekk hadde hun laget babyer.

«Er moren min her?» spurte Thadie. «Hun lovte å være her.»

Dodi ristet på hodet. «Liyana drar direkte til kirken.»

Til tross for at hun hadde visst at Liyana ville svikte henne, ble Thadie litt såret. Moren hadde aldri holdt et løfte i sitt liv, og hadde aldri virkelig vært en mor for henne i tradisjonell forstand, så hvorfor forventet hun noe annet på bryllupsdagen sin?

«Dumt av meg å tro at hun ville anstrenge seg», mumlet Thadie. «Men hvis faren min fremdeles hadde levd, ville han antakelig ha glemt at han skulle følge meg opp midtgangen, og blitt dratt bort fra golfbanen.»

Eller ut av en av de mange elskerinnenes seng. Theo hadde vært konstant utro, noe som var en annen skuffelse. Men moren hadde heller ikke vært så trofast.

«Pokker», mumlet Dodi og så på noe som skjedde utenfor.

Thadie reiste seg. «Hva er det?»

Da Thadie kom mot vinduet, strakk Dodi ut armen for å holde henne tilbake. «Det er oppstyr ved porten. Det er langt unna, men jeg kan se fotografer, noen med telelinser.»

Nei, det kunne ikke stemme. For å holde pressen unna hadde hun arrangert at en tekstmelding som fortalte hvor mottakelsen var, skulle sendes til gjestene etter vielsen.

Det var bare noen få som visste hvor mottakelsen skulle holdes, og hun stolte på de fleste av dem. Thadie, fremdeles kledd i den korte silkemorgenkåpen, krysset rommet og rev opp døren til stuen. Guttene var heldigvis sammen med Jabu, Hadleigh Houses butler og tvillingenes honorære bestefar.

Thadie overså brødrene og deres forloveder og Alta, Clydes stesøster, og snudde seg mot livvakten sin – hun hadde valgt å få beskyttelse på grunn av oppmerksomheten fra pressen – og ba Greg hente Clyde fra suiten hans.

Et minutt senere kom Clyde inn i rommet, men istedenfor å se på henne, stakk han hendene i bukselommene og stirret ned på teppet. Han forventet åpenbart problemer. Interessant.

«Vi har fotografer utenfor porten», erklærte Thadie sint og snudde seg mot Clyde og Alta. «Jeg gjorde det klart at jeg ønsket at dette stedet skulle holdes hemmelig til etter vielsen, at jeg ikke ville bli overfalt av pressen. Men her er de. Hvem av dere lekket informasjonen?»

Alta reiste seg. Hun løftet champagneglasset og tømte det. «Jeg», innrømte hun uten et snev av anger.

Ingen så overrasket ut. «Tenkte meg det», sa Thadie sammenbitt. Alta hadde gjort det helt klart at hun ikke var en fan av forholdet. «Hvorfor?»

Alta utvekslet et blikk med Clyde. Han gikk til barbordet, skjenket whisky i et krystallglass og tømte det. Da han snudde seg igjen, så han på Alta, som nikket oppmuntrende.

«Jeg ga henne tillatelse til å lekke informasjonen», innrømte Clyde.

«Hvorfor det?» hvisket Thadie sjokkert.

Clyde så på Alta, og hun overtok. «Clyde og jeg håpte at det endelig ville få deg til å avlyse bryllupet.»

Hva foregikk? Dette var så surrealistisk.

Thadie så at brødrene hadde tatt noen skritt framover med rasende uttrykk, og hun løftet hånden for å holde dem tilbake. Dette var hennes kamp. «Beklager at jeg er treg, men sier du at du ikke ønsker å gifte deg med meg, Clyde?»

Clyde strøk hånden frustrert gjennom håret. «Selvfølgelig ønsker jeg ikke det! Vi har prøvd å få stoppet dette bryllupet i ukevis, men ingenting vi har gjort har fått deg til å avlyse!»

«Hvorfor fortalte du ikke bare Thadie at du ikke ville gifte deg?» spurte Micah rasende.

Godt poeng.

«Clydes merkevare er bygd på at han er en god mann, en hyggelig fyr, den perfekte gentleman», forklarte Alta. «Som en del av Le Roux-dynastiet er Thadie sørafrikansk adel», fortsatte hun. «Hun er berømt og har blitt forgudet av offentligheten siden hun var liten. Du og Micah har makt og innflytelse og er ekstremt populære også. At Clyde ble forlovet med Thadie var PR-gull, og ga ham utrolig mye oppmerksomhet. Planen var alltid å bryte med henne etter seks måneders tid.»

Så han hadde aldri hatt til hensikt å gifte seg med henne, å være en far for sønnene hennes.

«Jeg forstår fremdeles ikke hvorfor du skulle saboterte bryllupet når du bare kunne ha fortalt at du ikke var interessert lenger», sa Micah.

«Clyde skulle bryte forholdet, men så fikk han et tilbud fra en berømt, familieorientert merkevare om å være deres talsmann. Avtalen er verd millioner, og det tok månedsvis å forhandle den fram. Men han kan ikke involveres i noen skandale. Å bryte med Thadie, nasjonens prinsesse, ville være problematisk. Men hvis du dumpet ham, ville Clyde få sympatien.»

Thadie ristet vantro på hodet.

«Hvis du hadde forklart meg dette, kunne vi ha funnet en løsning sammen, Clyde. Men å gå bak ryggen min, forårsake så mye stress for meg og familien min, er utilgivelig. Micah brukte til og med ukevis på å lete etter et annet sted å holde bryllupet, og Ella fant dette stedet mot alle odds! Jago og Micah har betalt for dette bryllupet!»

«Det betyr ikke noe», mumlet Micah.

«Det betyr noe!» ropte Thadie. «Og alt kunne ha vært unngått hvis du hadde vært ærlig med meg, Clyde! Og da har jeg ikke nevnt løftene du ga guttene mine!»

Clyde trakk på den ene skulderen. Og den lille bevegelsen, avvisningen av guttene og deres følelser, sendte henne rett i kampmodus.

«De er bortskjemte drittunger uansett, og de liker ikke rugby», sa Clyde uinteressert. Hvem var denne mannen? Hvorfor hadde hun ikke sett denne siden av ham før? Eller hadde hun oversett det hun ikke likte fordi hun hadde vært så bestemt på å gi sønnene en far?

«De er tre!»

«Virkelig? Jeg trodde de var eldre. Uansett … Alta er klar til å møte pressen og fortelle dem at du avlyser bryllupet.»

Eh … nei.

Med få ord hadde han klart å fornærme henne som mor – hun jobbet virkelig hardt for å sørge for at barna ikke ble bortskjemt! – og vist henne at han ikke ante noe om guttene hennes. Og han trodde fremdeles at hun ville redde den dyrebare avtalen hans?

Hvordan hadde hun vært så blind?

Det var ikke ofte hun mistet besinnelsen eller oppførte seg irrasjonelt, men han hadde virkelig provosert henne. Ingen fikk utnytte barna hennes og følelsene deres. Eller tro at hun var dum.

Det var på tide å handle. Hun spant rundt og nærmest løp ut av rommet mot trappen. Hun var vagt klar over at noen fulgte etter henne, og i løpet av sekunder var hun ved inngangsdøren til det viktorianske herskapshuset.

«Thads, du har på deg en kort, veldig avslørende morgenkåpe», ropte Dodi bak henne. «Og du har ikke på deg sko! Hvor skal du?»

Hun åpnet døren og gikk ut på verandaen og så på mediene som hadde samlet seg ved enden av den lange innkjørselen. Telelinsene ville få noen fine bilder av henne på denne avstanden, men det var ikke nok.

Hun hadde en eksforlovede å avsløre.

*

Det var mandag ettermiddag. I kontoret sitt i toppetasjen i Canary Wharf la Angus Docherty beina på hjørnet av pulten og så på nettbrettet i fanget. Han hadde nettopp kommet tilbake fra et oppdrag i Pakistan, så et fjell av arbeid ventet.

Verden stoppet ikke bare fordi han hadde vært utilgjengelig de siste par ukene. Til tross for at han eide og drev et internasjonalt milliardselskap med fokus på sikring av mennesker, aktiva og eiendommer, utførte han også sensitive oppdrag for vestlige regjeringer … oppdrag som var farlige, uoffisielle og topphemmelige.

En gang soldat, alltid soldat.

Som barn hadde han aldri forestilt seg at han skulle eie og drive et firma. Som faren, bestefaren og oldefaren hadde han vært forutbestemt for militærtjeneste, med forventninger om å matche farens og bestefarens strålende prestasjoner. Oldefaren hadde pensjonert seg som oberst, bestefaren døde noen dager etter at han ble forfremmet til generalmajor.

Av alle militære forfedre var det faren som hadde oppnådd høyeste rang, den yngste generalen på femti år. General Colm Docherty var en legende i militære kretser, respektert og aktet. Han hadde en utrettelig arbeidsmoral og var disiplinert og fokusert. Generalen var en hard mann å jobbe for, han krevde mye.

Og om generalen var vanskelig på jobben, var han ti ganger verre hjemme, pedantisk og følelsesløs, ubarmhjertig krevende. Han forventet mer av sitt eneste barn enn av alle andre. Angus måtte løpe fortere, jobbe hardere, oppnå mer og være bedre. Være den beste. For å få farens aksept måtte han være perfekt. Feil ble ikke tolerert. Noensinne.

Å få en kule i låret som knuste lårbeinet, var den største feilen av alle. At han ble skutt, ødela ikke bare farens plan om at han skulle bli den andre generalen med Docherty-navnet, men forandret hele forholdet til foreldrene. Naglene i låret hans var nok til at han fikk avskjed, et slag han fremdeles kjente. Han hadde ikke ønsket å bli forfremmet til en skrivebordsjobb, men å forlate enheten sin var et sår han ikke helt hadde kommet over …

Og at han forlot militæret var for generalen det største sviket. Docherty-familien var soldater, og hvis man ikke lenger tjente dronningen, var man ingenting. Fram til det tidspunktet hadde Angus trodd at foreldrene på et eller annet nivå elsket ham.

Han gned seg i ansiktet og tenkte at han var trøttere enn han hadde innsett hvis han tenkte på fortiden og foreldrene.

Banking på døren fikk ham til å se opp, og han vinket sin nestkommanderende inn. De hadde tjenestegjort sammen, og Heath var den første Angus ansatte da han etablerte Docherty Security.

Heath satte seg med nettbrettet i hånden. Angus så smilet i Heaths ellers så alvorlige ansikt. «Hva skjer?» spurte han.

Heath ristet på hodet mens det rykket i munnvikene hans. «Jeg ser på en video av en sørafrikansk klient. Hun ble dumpet rett før bryllupet og den improviserte pressekonferansen har gått viralt.»

Angus tok nettbrettet og holdt fingeren over Play-knappen. Kvinnen sto der i en silkemorgenkåpe som avslørte lange, flotte bein. Toppen av morgenkåpen var åpen, og han, og resten av verden, fikk et glimt av et yppig bryst dekket av en stroppeløs, lyseblå blondebehå.

Han flyttet blikket til ansiktet hennes og stivnet. Thadie …

Angus kjente hjertet slå fortere. Han mistet aldri fatningen, men ett blikk på det nydelige ansiktet og den høye, sexy kroppen hadde fått kjernetemperaturen til å stige.

Han hadde opplevd krig og bomber, han hadde kjempet for livet i nærkamp, blitt skutt, og han hadde aldri mistet fatningen. Men én titt inn i de spesielle øynene gjorde ham til et vrak.

Angus lot blikket gli over de høye kinnbeina, den spisse haken og den fyldige munnen. Øynene var mandelformede og mørke som synden, og huden minte ham om et topasanheng bestemoren hadde brukt, varm og gyllenbrun. Hun hadde fregner på nesen og over kinnene, og han husket at han hadde prøvd å kysse alle han fant på hele kroppen hennes. På ingen måte en lidelse. I videoen hadde hun lange blonde fletter – de kledde henne – men han husket henne med krøller som rakk til skuldrene.

«Jeg kom hit for å fortelle dere at min forlovede, min eksforlovede, ikke bare har dumpet meg, men nettopp har innrømt at han saboterte planene for bryllupet vårt. Han gjorde det i håp om at stresset over flere bryllupskatastrofer skulle få meg til å avlyse bryllupet fordi han ikke var modig nok til å gjøre det selv.»

Brystet hennes hevet seg, og raseriet fikk kinnene til å gløde rosa. Hun var illsint, og herregud, hun var fantastisk. Så la Thadie hendene over øynene. Men et øyeblikk senere senket hun dem, og det var ingen tegn til tårer.

«Han fortalte meg at planen var offentlig å klandre meg for bruddet, så jeg er her for å fortelle at jeg planla å gifte meg i dag, at jeg var forberedt på å bli hans kone.»

Forberedt? Det var en merkelig måte å si det på. Hun var neppe vilt forelsket i brudgommen. Angus så fascinert på mens to høye menn kom gående mot henne – like nok til at de kunne være tvillinger – kledd i designerdresser og med en rose i knapphullet, tydeligvis en del av brudefølget. De utstrålte makt og en beskyttende aura.

En av mennene la jakken sin rundt skuldrene hennes og skjulte kroppen hennes fra kameraene. Så la han armen om henne og førte henne tilbake til huset. Den andre ble stående foran pressen, som nøt dramaet.

«Som de fleste av dere vet, er jeg Jago Le Roux. Som søsteren min sa, er bryllupet avlyst», sa han bistert. «Jeg ville bedt dere om å respektere privatlivet vårt og gi henne rom til å komme seg gjennom denne dagen, men jeg mistenker at det ikke vil skje, eller hva?»

En kanonade av spørsmål fylte luften mens han fulgte søsknene tilbake til huset. Videoen stoppet, og Angus, som fremdeles var rystet, men prøvde å skjule det, løftet blikket mot Heath.

«Forklar», sa han.

Heath strakk ut de lange beina. «Vi ble leid inn for å beskytte en av Johannesburgs mest kjente ansikter, arvingen Thadie Le Roux …»

Han husket at hun hadde fortalt ham at fornavnet hennes betydde «den elskede» på zulu. Det var et uvanlig navn, og ett han verken hadde hørt før eller etter den natten i London for fire år siden. De seks timene sammen med henne var det beste seksuelle minnet i livet hans, og det krevde enorm viljestyrke å holde masken.

«Dette er en stor historie i Sør-Afrika, og derfor får Docherty Security mye oppmerksomhet der. Det er førtiåtte timer siden bryllupet ble avlyst, men eksforloveden gjør intervjuer i håp om å redde ryktet sitt. Det holder historien på forsidene. Nå har den internasjonale pressen plukket opp historien, og fordi moren hennes er en berømt tidligere supermodell, vil oppmerksomheten rundt henne fordobles.»

Angus lyttet, men bare én del av hjernen fokuserte på det Heath sa. Han kunne ikke fatte at han hadde funnet henne, at han nå visste hvem hun var, etternavnet hennes, hvor hun bodde. For fire år siden, da de møtte hverandre på en forlovelsesfest, hadde de forlatt festen hver for seg, og møtt hverandre på fortauet utenfor parets takleilighet. Han hadde invitert henne ut på en drink, men i drosjen på vei mot baren, hadde de begynt å kysse hverandre, og hun hadde bedt drosjesjåføren kjøre dem til hennes hotell.

All samtale etter det hadde blitt gjort med hender og lepper, med kjærtegn og kyss. De hadde vært enige, bare fornavn, ingenting mer. Tiltrekningen og kjemien hadde vært forbløffende, iblandet en intensitet han aldri hadde opplevd før. For første gang hadde han ønsket mer tid med henne istedenfor å løpe ut døren etter sex. Han hadde tenkt at han etter en dag eller to, og definitivt innen hun skulle forlate London fire dager senere, ville være klar til å si farvel. Syttito timer hadde virket som nok tid til å få henne ut av systemet.

For han sa alltid farvel.

Over frokost neste morgen hadde han invitert henne til å være sammen med ham resten av tiden hennes i London, og til hans overraskelse hadde hun sagt ja. Fordi hun hadde mistet telefonen kvelden før, hadde de blitt enige om at hun skulle sjekke ut av hotellet, finne en butikk og kjøpe en ny telefon. Og han skulle ta med seg kofferten hennes til kontoret. Når hun var ferdig, skulle hun ringe ham – han hadde lagt visittkortet sitt på nattbordet – så han kunne forklare hvor han bodde. Han ville møte henne der, og så kunne de tilbringe resten av dagen i sengen.

Telefonsamtalen kom aldri, og kofferten hennes sto fremdeles i garderoben hans. I dagene etter hadde han prøvd å finne henne, men han hadde snart innsett at det var umulig siden han bare visste fornavnet hennes.

Men han visste mer nå.

Det var en ti–tolv timers flytur til Johannesburg, og hvis han dro i kveld, kunne han være der midt på dagen i morgen, sørafrikansk tid.

Nei! Det var en latterlig tanke å fly til Sør-Afrika. Hun var et ennattseventyr, ingenting mer.

«Familien hennes har veldig høy profil, og hun har et enormt antall følgere på sosiale medier. Brødrene anbefalte oss da hun hadde behov for beskyttelse. Jeg er redd for at hvis noe skjer med henne, hvis hun så mye som støter tåen sin, vil Docherty Security få kritikk. Jeg tror hun trenger flere livvakter. Hun vil kanskje ikke betale for flere, eller ønske dem, men dette er et potensielt mareritt.»

Angus nikket. Han forsto Heaths bekymring for firmaets rykte, det var vanligvis fremst i hans tanker også. Men ikke i dag.

Ja, han hadde vært ekstremt tiltrukket av henne, og minnene om den natten var brent inn i hjernen hans. Etter fire års undring ville han kanskje endelig få svar på spørsmål som fremdeles av og til holdt ham våken om natten. Hva hadde skjedd etter at hun satte seg inn i drosjen utenfor hotellet? Hvorfor hadde hun ombestemt seg? Hvis hun hadde bestemt seg for ikke å møte ham igjen, hvorfor hadde hun ikke kontaktet ham for å få tilbake kofferten?

Hvordan hadde hun gått fra å kysse ham lidenskapelig på fortauet til å forsvinne?

Han var ikke interessert i å fortsette der de slapp, bare i å få svarene. Han hadde alltid kunnet lese mennesker og situasjoner, og denne evnen hadde reddet livet hans mer enn en gang. Hvordan hadde han tatt så feil av Thadie?

Han hadde alltid vært typen til å samle all kunnskap om en situasjon så han hadde et klart, objektivt blikk på det som skjedde. Hun var et uløst puslespill, et uløst oppdrag, en løs tråd. Som soldat, og som perfeksjonist, hatet Angus ubesvarte spørsmål.

Han hadde lest henne feil, og det at hun ikke kontaktet ham, føltes som en fiasko. Og som faren hans hadde banket inn i ham fra den dagen han kunne forstå konseptet, var fiasko uakseptabelt.

Men skulle han virkelig fly tusenvis av kilometer for å finne ut hvordan og hvorfor han hadde lest henne feil? Ja, han ville vite det. Det var ikke såret stolthet eller ego, sannheten var at hvis han feiltolket en annen person i en farlig situasjon, kunne folk, inkludert ham selv, bli skadet eller drept. Den største fiaskoen av alle.

Det var også en god sjanse for at han når han kom til Sør-Afrika og så henne igjen, ville lure på hvorfor han hadde brukt så mye mental energi på en natt for så lenge siden. Det var ingen sjanse for at hun ville ha samme virkning på ham nå.

Men han ville få svar på spørsmålene sine, og siden han var rik, hadde han råd til privatflyet. Mens han var der, kunne han også hjelpe Docherty Securitys ved å arrangere og ta kostnadene ved flere livvakter for Thadie.

Om et par dager ville han aldri trenge å tenke på henne igjen.

Det var et plan med et godt resultat, en som ikke ville feile.

Angus likte planer. Og han feilet aldri.

Thadie kunne ikke tro at hun hadde gått ut av Cathcart House i bare morgenkåpen. Å stille seg foran alle de journalistene og legge ut om Clydes svik i detalj hadde vært dumt, og nå betalte hun prisen. De tre siste dagene hadde journalistene stått utenfor porten og fulgt hver bevegelse hun gjorde.

Som datter av en av landets rikeste menn og en berømt tidligere supermodell var hun en gjenganger i kjendisspaltene, og forlovelsen med nasjonalhelten hadde vært populært nyhetsstoff. Problemene i bryllupsplanleggingen og spekulasjonene om hvordan forholdet mellom henne og Clyde var, hadde holdt henne i medienes søkelys.

Thadie hadde brukt nesten hvert øyeblikk på å tenke tilbake på de siste ni månedene, og forsøkt å forstå den dramatiske slutten på forlovelsen. Hun hadde virkelig trodd at Clyde ville bli en god far for Gus og Finn, og i begynnelsen hadde han tilbrakt tid sammen med dem, lekt med dem og blitt kjent med dem. Hadde hun klynget seg til de minnene og oversett og avfeid den manglende interessen for tvillingene i ettertid, mens hun var fanget i alt som gikk galt med bryllupet? Hun bet seg i leppen. Kanskje.

Antakelig.

I barndommen og ungdomsårene hadde hun lengtet etter foreldrenes oppmerksomhet, så da Clyde sa at han ville være tvillingenes far, hadde hun fått stjerner i øynene. Hun hadde vært så betatt av tanken på å gi tvillingene den stabile familien hun aldri hadde hatt, at hun hadde oversett alt som ikke passet inn i hennes fantasi om den perfekte familien.

Thadie sukket og ønsket at hun var mindre besatt av å gi dem en far, en rollemodell. Hun innrømte at det var hennes problem, ikke deres. Men trangen til å finne en far til dem, lå der fremdeles.

Minnet om et barskt ansikt, tiltrekkende værbitt, dukket opp i hodet hennes. Tvillingene hadde hans øyne, lys blågrønne, en sterk kontrast til den lysebrune huden. Gus hadde hans lange nese, Finn munnen hans. Begge var allerede høye for alderen og hadde antakelig arvet hans høyde. Guttene var en konstant påminnelse på den beste natten i hennes liv …

Hvis hun bare ikke hadde mistet visittkortet hans. Eller om hun bare hadde sett på det før hun mistet det.

Og ikke bare fordi hun hadde ønsket at han skulle få vite om tvillingene. Nei, fra det øyeblikket øynene deres møttes, hadde hun følt et bånd med ham. Hun husket hvordan regndråpene hadde glitret i det brune håret, det skjeve smilet, og de utrolig brede skuldrene. Hun husket hvordan hjertet hadde sukket. Før det øyeblikket hadde hun ikke innsett at hun hadde ventet på ham hele livet …

Nei, hun skulle ikke plage seg selv med å tenke på Angus, det som kunne ha vært. Hvis hun fortsatte, ville hun grave seg ned i elendighet, og hun var deprimert nok. Hun måtte gjøre noe, hva som helst …

Guttene var sammen med Jabu, den delvis pensjonerte butleren som mer eller mindre hadde oppdratt henne, og hun måtte komme seg ut av huset. Livvakten hennes, Greg, prøvde å stoppe henne, men Thadie fortalte ham at han enten kunne bli med henne eller ikke, men hun dro.

Og fordi det var jobben hans, hadde ikke Greg annet valg enn å bli med.

Han insisterte på å kjøre, og det tok ham litt tid å manøvrere SUV-en hennes gjennom oppbudet av journalister utenfor porten. Ti minutter senere var de på motorveien, med kurs mot bestevenninnens brudesalong. Dodi ville ta henne med inn på kontoret sitt og ville ikke bli fornærmet om hun tidde, og hun ville lytte hvis Thadie ønsket å gjenfortelle hver detalj av de siste dagene. Eller månedene. Hun var virkelig en god venn.

Siden hun visste at Greg ville ha problemer med å finne en parkeringsplass nær Dodis populære salong, sa hun at han kunne parkere i parallellgaten.

Hun gikk ut av bilen og begynte å gå mot Love & Enchantment, Dodis salong, med Greg bak seg. Det hadde vært smart å komme seg ut av huset, tenkte hun. Hun trengte å bevege seg, og hvis hun var veldig heldig, ville hun finne en eske med bakverk eller håndlaget sjokolade i salongen. Dodi roet ofte ned bekymrede, krevende eller nevrotiske bruder med godsaker. Og champagne.

Hun kunne trenge et glass eller tre.

Thadie hørte et meldingspip fra telefonen og tok den ut av vesken. Enda en avis ba om en kommentar. Var hun overmannet av sorg? Var det derfor hun hadde gått ut i morgenkåpen?

Nei, hun hadde bare vært så rasende at hun ikke tenkte. Hun hadde selvfølgelig ikke planlagt å holde en pressekonferanse barfot og iført en veldig kort morgenkåpe. Og hvis de trodde at hun var dum nok til å gi dem mer ved å kommentere tabben sin, var det de som var sprø.

«Thadie, jeg tror vi bør gå tilbake til bilen», sa Greg. «Dette er ikke så lurt.»

Thadie så seg rundt. De var like rundt hjørnet for Dodis salong. «La oss bare se», bønnfalt Thadie ham. «Jeg går fra vettet hjemme, Greg, og jeg trenger å se bestevenninnen min. Det går bra», forsikret hun ham med mer selvsikkerhet enn hun følte. «Dodi holder til rett rundt hjørnet.»

«Hvorfor tror jeg at jeg kommer til å angre på dette?» mumlet Greg og flyttet seg nærmere henne idet de vendte mot høyre …

Og gikk rett inn i en mobb av blinkende kameraer og svette journalister. De måtte ha funnet ut at de var i nærheten. Det var et bakholdsangrep, innså Thadie. Pressen hadde informanter overalt, og noen kunne ha fulgt etter bilen hennes og tipset pressen da de gjettet hvor hun skulle – hun hadde vært venninne med Dodi før Dodi forlovet seg med Jago.

Greg prøvde å holde journalistene unna, men de presset på fra alle kanter. Spørsmålene smeltet sammen til en uforståelig kakofoni, og blitslysene sved i øynene. Thadie begynte å hyperventilere, og grepet om Gregs arm ble strammere. Hun håpte i hvert fall at det var Gregs arm.

Akkurat da hun trodde at hun ikke ville klare mer, la en kraftig arm seg rundt midjen hennes, vred henne rundt og presset henne mot et veldig bredt og hardt bryst. Armen strammet seg, og føttene hennes mistet bakkekontakten. Ved å bruke den andre hånden og en rekke direkte og uhøflige kommandoer utstedt i en dyp og bestemt tone, ryddet redningsmannen en vei ut av kaoset.

Thadies kropp stivnet. Hun gjenkjente den stemmen, den skotske aksenten … Nei, det kunne ikke stemme, det var ikke mulig. Det kunne ikke være Angus som bar henne bort fra mobben. Det måtte være en annen høy, muskuløs fyr som luktet som en tur gjennom skogen.

Thadie la hånden mot det harde brystet og så opp. En kald bølge slo over henne, så brente en blåselampe huden hennes, og hun ante ikke om hun var brennende varm eller isende kald. Munnen var tørr, og hjertet hamret, og hun hadde tusenvis av sommerfugler i magen.

Hun hadde hatt noen tøffe dager, og øynene måtte spille henne et puss, for det var ikke mulig at Angus, ennattseventyret hennes, bar henne over i en stor Range Rover og kastet henne inn.

Fra passasjersetet så Thadie forbløffet at Angus gikk rundt fronten på bilen med et ansiktsuttrykk som fikk journalistene til å holde avstand. Hun var vagt oppmerksom på at Greg sa at han skulle kjøre bilen hennes hjem, men hun kunne ikke ta blikket fra Angus – så maskulin, så sexy! – som satte seg bak rattet.

Uten et ord startet han bilen, sjekket speilene og kjørte ut i trafikken. «Hva i all verden gjør du her?» spurte hun skjelvende.

Øynene hans møtte hennes. Den sjeldne blågrønne fargen var iblandet irritasjon og ganske mye frustrasjon.

«Jeg beskytter deg, Thadie», sa han og kikket i bakspeilet. Han ventet på at Greg skulle kjøre forbi ham, og Thadie så rynken i pannen hans. Misnøyen med Greg oste av ham, og Thadie følte behov for å beskytte sin unge og uerfarne livvakt.

«Det er ikke Gregs feil. Jeg insisterte på å dra til Dodis salong», bablet hun. «Jeg sa at jeg ville dra alene hvis han ikke ble med.»

Angus vendte blikket tilbake til henne, og hun følte seg som naglet til setet mens han taust vurderte om hun fortalte sannheten eller ikke. Mens hun ventet, la hun merke til de grå hårene i tinningene hans, og at han nå hadde skjeggstubber istedenfor et skjegg. Det var nye linjer ved øynene hans. Han så eldre ut, mer vaktsom, og hundre ganger mer sexy.

Thadies hjerte hamret. Hun var svimmel, og tankene raste av gårde. Hvorfor satt faren til sønnene hennes ved siden av henne og så fjern og reservert ut, og kjekkere enn han var for fire år siden?

*

«Jeg beklager, men jeg forstår ikke hvorfor du er her», sa Thadie og hørtes forvirret ut.

Han klandret henne ikke. Den siste hun hadde forventet å se, var mannen hun hadde ligget med, og glemt, fire år senere i hjembyen hennes mens hun ble overfalt av en gjeng journalister på jakt etter en overskrift.

«Jeg kjører i en fremmed by, og jeg må konsentrere meg», sa Angus med hard stemme. «Kan forklaringene vente?»

«De må vel det», mumlet Thadie og sank sammen i setet. Angus tok på seg solbrillene, fulgte trafikken og gned seg i nakken. Det han ønsket mest av alt, var å finne et hotell, få av henne den sexy kjolen og kysse hele kroppen hennes mens han fortapte seg i henne.

Angus strøk hånden gjennom håret og undertrykte et frustrert stønn. Han hadde trodd at han ønsket svar, og det gjorde han, men han hadde aldri forventet å føle seg så intenst tiltrukket av henne igjen. Han var eldre, forhåpentligvis klokere, og han hadde trodd at begjæret hadde sloknet …

Men … nei. Om noe var det villere, mer ute av kontroll.

Flott. Denne sørafrikanske turen gikk ikke som planlagt, og Angus følte seg merkelig ute av balanse. Ingenting var som han hadde forventet, han var langt utenfor komfortsonen sin, og han likte det ikke.

Hvis han hadde visst hvordan det å se henne igjen ville påvirke ham, ville han ha blitt i London. Angus likte ikke å føle seg mentalt rystet og overrasket. Han hadde vokst opp i et hus der følelser ble regulert. For å oppnå det han gjorde, hadde faren hans, generalen, gitt alt han hadde til hæren; hæren var konen og elskerinnen hans, hans livs kjærlighet. For å skape sin egen arv, for å bygge et internasjonalt og respektert selskap måtte Angus være så følelsesmessig reservert som faren hadde vært. Var.

Men i motsetning til faren skulle han gå veien alene, han ville ikke se på kone og barn som enda et bevis på sin suksess. Han hadde sett foreldrenes dysfunksjonelle ekteskap, hadde sett vennene gifte seg og skille seg, ulykkeligheten som fulgte et mislykket forhold. Hva var poenget med å starte noe han aldri kunne lykkes med? Å mislykkes var uakseptabelt, og å gå inn i et forhold var derfor virkelig dumt.

Han trodde ikke på kjærlighet. Og han trengte den ikke, hva den nå var …

Dessuten hadde han ikke plass i livet sitt til et forhold. All hans energi måtte vies til ettermælet, for å bevise for seg selv at generalen ikke var den eneste i Docherty-familien som kunne nå langt. Han hadde noe å bevise, og ingenting skulle stå i veien for ham.

Førti minutter senere lukket Angus bildøren, overhørte ropene og kravene fra pressen og fulgte Thadie opp stien til ytterdøren. Hun slo inn en kode på panelet og døren åpnet seg. Han gikk rett inn i et stort rom. Den borterste veggen var to store vinduer, og når han kikket nærmere, var det en skyvedør som åpnet seg mot en terrasse og et basseng. Innendørsplanter ga rommet farge. Det var komfortable sofaer på dyre tepper, men det var ingen private ting eller bilder framme. Det var også tomme områder på veggen der malerier eller kunst hadde hengt før.

Til tross for at det manglet personlige ting – var det fordi hun hadde planlagt å pusse opp med sin nye mann? – likte han huset. Det var veldig annerledes enn hans hvite og svarte og minimalistiske leilighet i Knightsbridge. Det var hjemmekoselig, tenkte han, i motsetning til de ryddige, emosjonelt kalde husene han hadde vokst opp i.

I hjemmet hans hadde alt hatt sin plass, og gud hjelpe deg om du sølte eller brukte noe og ikke satte det tilbake på riktig plass. Det hadde vært en ukomfortabel måte å leve på. Han tenkte at Thadie ikke ville stresse med småting. Hun var typen til å be folk legge beina oppi møblene, slappe av og nyte det fine hjemmet hennes.

Nyte henne. De var tross alt alene i huset …

Thadie la hendene på kjøkkenbenken som skilte kjøkkenet fra spiseområdet, og bøyde hodet. De lyse flettene hang nedover ryggen hennes. Øynene var sammenpresset, og han tenkte at hun antakelig bannet taust.

«Hva gjør du her, Angus?» spurte hun uten å se opp på ham.

Han var en som aldri la fingrene mellom, men han ville ikke kaste spørsmål mot henne og høre forklaringene. For hvis han fikk det han kom hit for – hennes forklaring på hvordan han hadde feiltolket henne – hadde han ingen grunn til å bli, til å tilbringe mer tid med henne.

Han ville legge hendene rundt ansiktet hennes, senke munnen mot hennes og kjenne den høye kroppen lene seg mot hans og presse henne mot ereksjonen sin.

Angus svelget. Han var i trøbbel. En stor del av ham brydde seg ikke om hva som hadde skjedd i London, han ville bare fortsette der de slapp.

«Angus?» Greit, hun hadde stilt et spørsmål.

«Jeg så videoen av den improviserte pressekonferansen din», svarte han. Han ville aldri glemme synet av Thadie i den veldig sexy morgenkåpen da hun avslørte brudgommens intriger i kulissene. Bra for henne at hun ikke hadde krøllet seg sammen i et hjørne og grått, men i stedet gått ut i kampmodus. Og hun hadde sett fantastisk ut.

Men han var her av en grunn. Han måtte ta opp hennes behov for ekstra beskyttelse snart – han hadde blitt møtt på flyplassen av lederen for Johannesburg-avdelingen og blitt brifet på kjøreturen til kontoret. Bryllupet som ble avlyst og eksens idiotiske benektelse av hennes påstander, ble fôret til tabloidene og førte til økt trolling mot henne på nettet. Det hadde også kommet noen trusler.

Men før de diskuterte forretninger ville han ha svar på hvorfor planene deres hadde gått galt. Hvis han kunne finne ut hvordan han hadde tolket situasjonen feil, kunne han unngå å gjenta den feilen.

«Hvorfor kontaktet du meg ikke etter London? Du hadde visittkortet mitt med alle numrene jeg hadde skrevet ned, alle e-post-adresser, og selskapets nettside. Hva skjedde?»

Hvis denne nye vendingen i samtalen overrasket Thadie, avslørte hun det ikke. Hun løftet haken. «Hvorfor er du så sikker på at jeg ville ha kontakt med deg? Det var et ennattseventyr, ikke noe spesielt, og jeg bestemte meg for å gå videre.»

Blikket hennes gled til venstre, og Angus visste at hun løy. Han så pulsen slå i den lange, elegante halsen og la merke til den rosa huden. Hun prøvde å virke likegyldig, men kroppen avslørte henne; de harde brystvortene presset mot kjolestoffet, og han bare visste at lårene hennes var atskilt under kjoleskjørtet.

Hun ville ha ham, han ville ha henne, og kjemien mellom dem var ubestridelig og spesiell. De hadde vært det menneskelige motstykket til Wolf-Rayet-stjerner, supernovaer som kolliderte, brant og døde raskt …

Men fordi Thadie forsvant, følte Angus at de bare hadde streifet hverandre istedenfor å kollidere. Fra det øyeblikket han så henne igjen, hadde han visst at han kjempet et tapt slag, at de ville leve ut den voldsomme tiltrekningen igjen. Den var for sterk. Det kom til å skje, og jo raskere, jo bedre.

Spørsmålene kunne vente.

Han bevegde seg raskt mot henne og så ned i det vakre ansiktet, og ventet på at hun skulle dytte ham bort eller flytte seg. Han ga henne et minutt, kanskje mer, til å skape litt avstand mellom dem, men hun ble stående, og blikket hennes forlot ikke hans.

Hun ga etter først, flyttet seg nærmere, og da brystene streifet brystkassen hans, la han hendene over overarmene hennes, presset kroppen mot hennes. Hun nikket, løftet hodet i en taus bønn, og han ga etter for fristelsen og dekket munnen hennes med sin.

Han var ikke forberedt på lidenskapen som overmannet ham. Leppene hennes var myke, huden under hendene hans silkemyk, og munnen var rene himmelen. Hun smakte peppermynte og kaffe, luktet som eplehager og bær. Thadie klynket, og han registrerte vagt at armene hennes lå rundt nakken hans mens fingrene lekte med håret. Den ene hånden hans lå mot ansiktet hennes, mens den andre grep om baken.

Han trengte mer, han trengte alt. Virkeligheten var så mye bedre enn fantasien, så han trakk opp kjolen og strøk hånden over det slanke låret og den nakne huden på en rumpe som knapt var dekket av den lille trusen. Fingrene gled under kanten på trusen, og han trakk henne nærmere slik at beviset på hvor mye han begjærte henne, presset dypere inn i magen hennes.

Hvordan kunne hun ha snudd ryggen til mer av dette, forlatt ham før den intense tiltrekningen brant ut? Han trengte å vite grunnen, men mer enn det trengte han å kysse henne. Her i kjøkkenet hennes, så lenge hun tillot det. Han trengte å se henne naken, kjenne den frodige kroppen presse seg mot hans uten klær. Han ville ha ubegrenset tilgang til hver centimeter av henne. Og reaksjonen hennes avslørte at hun ville ha ham på samme måte.

Lidenskapen hennes matchet hans, og det var en av de beste gavene han hadde fått.

«Elsker hvordan du kysser», mumlet hun og lot tungen gli over leppene hans. «Hvordan du smaker …»

Han var i ferd med å svare da han hørte ytterdøren bli åpnet. Han slapp Thadie og skjøv henne instinktivt bak seg, klar til å møte trusselen.

To høye menn kom inn i rommet og mot dem med rasende ansikter. En rekke inntrykk bombarderte ham: veltrente, muskuløse, og kanskje med litt opplæring. Hvis dette endte med en slåsskamp, ville han vinne, men han ville få juling også. Men han ville beskytte Thadie til sitt siste åndedrag.

«Hva foregår her?» brølte mannen med lysstripete hår. «Hvem er du, og hvordan kjenner du søsteren min?»

Lidenskapens tåke lettet, og alt kom tilbake til ham. Dette var Thadies brødre. Eller rettere sagt, halvbrødre. Samme far, ulike mødre. Og ifølge undersøkelsene assistenten hans hadde gjort, eiere av et milliardærselskap med interesser i mange sektorer. Veldig rike. Sammen med søsteren var de som sørafrikanske adelige å regne.

Thadie klemte lett om armen hans idet hun gikk forbi ham mot nærmeste sofa. Hun satte seg og lente seg bakover med et utslitt uttrykk. «Angus, hils på Jago og Micah Le Roux, brødrene mine.»

Angus nikket med tørr munn. Et pinlig stillhet oppsto, og da han så et glass stå opp ned på kjøkkenbenken, grep han det og fylte det med vann. Han trengte et minutt, eller ti.

Han følte seg satt ut. Og han var ikke typen til å overreagere når livet overrasket ham. Han hadde opplevd kuler og bomber, terrorister og røvere, og treningen hadde fått ham ut av ganske farlige situasjoner.

Thadie skjøv ham langt utenfor komfortsonen, og han visste ikke hvordan han skulle navigere i dette ukjente scenarioet. Han improviserte, og for en som elsket kontroll og fryktet fiasko, var det skremmende.

Angus sto med ryggen til Thadie og brødrene. Han løftet glasset mot munnen, og blikket falt på kjøleskapsmagnetene. Noen av dem var fra reisemål, og noen hadde inspirerende sitater. Den største magneten, en stor ananas – holdt noen take-away-menyer festet til kjøleskapet. Et bildehjørne stakk fram, og han skjøv menyene til side. To unge ansikter stirret på ham.

Hjertet hans smalt inn i ribbeina. Håret deres var mer krøllete, huden mørkere, men likevel så de to guttene – på samme alder, men ikke identiske – på forskjellige måter ut som ham som barn. Og begge hadde hans sjeldne øyefarge, blågrønn med en dypere grønn ring rundt den lysere fargen.

De kunne ikke være … Nei. Men var de? Hvordan? Virkelig?

Skjedde dette virkelig?

